Wo dr Chlodwig 511  gstorben isch, isch siis Riich noch fränkischem Bruuch uf siini vier Söhn, Theuderich I., Chlodomer, Childebert I. und Chlothar I., wo respektiv z Reims, z Orléans, z Paris und z Soissons gregiert hai, verdeilt worde. Die vier Brüeder hai nit nume sich gegesiitig, sondern au anderi bekämpft. Si hai die fränkischi Herrschaft 531 uf Thüringe und 534 uf s Burgund usdehnt, und hai Septimanie, e Gebiet an dr Middelmeerküste vom Rotte bis zu de Pyrenäe, Bayre und d Gebiet vo de Sachse kontrolliert, wenn nit besässe. Drei vo de Brüeder si gstorbe und 558 isch s ganze Frankeriich under em Chlothar I. wider vereinigt gsi und d Franke hai ufghört d Oberhoheit vo Rom (zu dere Ziit Ostrom) z anerkenne. 561 isch dr Chlothar gstorbe.